khistorydata/jeongjo-sjw-relations huggingface dataset:
정조 13년
朴天衡以兵曹言啓曰京外待用刑之類一律外蕩滌事命下矣司謁李德鳳以傳敎誤傳罪別監李景樞以犯夜巡廳草記移送罪司謁崔昌祿以別監次知不謹申飭罪部將沈尙之以下吏替受軍號罪竝待用刑決棍事前已奉承傳矣依下敎蕩滌之意敢啓傳曰知道
정조 13년
朴天衡以禁衛營言啓曰本營哨官柳載河昨日殿座時以額外禁軍續仕事肆然伏地渠以幺麽哨官敢生駭妄之計有此猥濫之擧萬萬驚惶其在懲礪之道不可置之於將官之列爲先汰去之意敢啓傳曰何遷額外何不續仕乎承傳亦何不收用云乎令兵判査實渠之猥濫之罪亦不可無飭令別將決棍懲礪可也
정조 13년
朴天衡以兵曹言啓曰因禁衛營草記本營哨官柳載河昨日殿座時以額外禁軍續仕事肆然伏地渠以幺麽哨官敢生駭妄之計有此猥濫之擧萬萬驚惶其在懲礪之道不可置之於將官之列爲先汰去事批旨內何遷額外何不續仕乎承傳亦何不收用云乎令兵判査實渠之猥濫之罪亦不可無飭令別將決棍懲礪可也事命下矣依傳敎禁衛哨官柳載河令禁軍別將決棍十度之意敢啓傳曰知道
정조 13년
朴天衡以禁衛營言啓曰京外待用刑之類一律外蕩滌事命下矣本營前騎士沈鍛以巡邏牌將墓所奉審出去壯勇衛執捉罪前別騎衛韓夢錫以都城頹圮處把守將把守幕失火罪通津府上番鄕軍朴廷圭池得龍點閱時闕到罪別監李在寬巡邏被捉罪前別騎衛卓文周京標下軍張壽䧺金喆得以巡邏將卒有標別監執捉罪竝待用刑嚴棍事前已奉承傳矣依下敎蕩滌之意敢啓傳曰知道
정조 13년
洪仁浩以漢城府言啓曰孝烈之表著者自各部搜訪報來合爲十五人呈單十一度故呈單則移送禮曹孝烈各人居住姓名別單書入之意敢啓傳曰知道
정조 13년
洪仁浩以刑曹言啓曰再昨日動駕時京畿龍仁居幼學丁啓祥擊錚於衛外故取考其原情則以爲黃州鳩島坪莊土卽渠十代祖故贊成贈諡忠靖公應斗立案起墾者也立案在於嘉靖甲寅忠靖公諸子等和會分衿在於萬曆壬午而至康熙丙子渠之高祖萬重改打量仍成踏印冊子無弊收稅矣高祖以後流落嶺表間絶往來者略有年數而渠之曾祖志寅欲爲收稅則莊民輩因中間相阻之時忽生橫執之計乃云萬曆三十五年買得於丁遂安家云遂安於渠爲遠代傍祖也其所爲說無可據文跡故起訟於載寧官捷訟而莊民金瑞慶潛出京兆假立案稱以得決每當收稅之秋終始抵賴故丙午春渠家又訴營門則因本牧之空官移訟松禾官又爲得決而瑞慶敢以四件事外誣罔天聽本道査啓至有渠父若愚枷囚待用刑勘律之境田土之得失置而勿論使渠父生還故土云矣玆事昨年九月因黃州金瑞慶上言臣曹以令道臣泝考來歷明白決給後形止狀聞事覆啓蒙允行會本道矣道臣旣以田土則黃民處永爲決給丁哥健訟之習待用刑照法懲勵之意具由啓聞則本訟已經啓下決處丁哥亦當訟罪不暇而敢以僥倖之計張皇爲說憑藉暴父之冤潛售訟田之習究厥所爲誠極痛駭原情勿施丁啓祥猥越鳴金之罪自臣曹考律勘處何如傳曰允
정조 13년
洪仁浩以刑曹言啓曰再昨日動駕時忠淸道天安居幼學尹守光擊錚於衛外故取考其原情則以爲渠之同里人金思正行事悖戾盜奪農牛爲淸州機捕所捉以其誣招至有査問雖得白脫欲雪一恥而勢無奈何含憤送歲務農資生矣昨年十月廣州譏捕四五人乘夜突入結縛渠母無數亂打爲人子刻骨之心萬無痛雪之望敢生萬死之罪云矣觀此所供語無倫脊殆同狂譫若使守光苟無所犯同里人豈有無端誣援之理廣州譏捕亦豈可越境捕捉乎推以事理語不成說設如渠言其母所遭眞有可冤之端則呈訴營邑何所不可而乃敢以此等荒雜之說無難瀆擾揆以民習誠極無嚴原情勿施參酌懲礪何如傳曰此非草記之事此草記勿施自外決放可也
정조 13년
洪仁浩以刑曹言啓曰再昨日動駕時西部居良女李召史擊錚於衛外故取考其原情則以爲渠之舅父車閏福昨年秋持船隻下往忠淸道木川邑守禦廳米五十石糧餉廳米四十石訓鍊都監米十一石載來到海洋致敗穀物盡數漂失故到水原府致敗緣由立旨成出矣自木川邑捉囚渠夫又自糧餉廳囚渠舅父舅與夫各囚獄中經年不放特垂放釋之典云矣此事雖係四件情理可矜國穀臭載沙格囚訊三年刻期徵捧昭載通編中則不可以其矣稱冤有所闊狹以啓僥倖之門原情勿施嚴飭放送何如傳曰允
정조 13년
洪仁浩以義禁府言啓曰因本府定配罪人別單慶尙道金海府卽其地定配罪人羅忠佐罪名蕩滌全羅道泰仁縣定配罪人李應爀原春道金化縣生昌驛徒三年定配罪人李家煥平安道陽德縣徒二年半定配罪人具世勣等放送事命下矣羅忠佐李應爀李家煥具世勣等竝卽放送事分付各該道臣之意敢啓傳曰知道
정조 13년
洪仁浩以義禁府言啓曰咸鏡道明川府竄配罪人李百亨端川府竄配罪人吳泰賢利城縣竄配罪人金履翼北靑府竄配罪人金熙采洪原縣竄配罪人宋祥濂等放送事承傳啓下矣李百亨吳泰賢金履翼金熙采宋祥濂等竝卽放送事分付該道臣之意敢啓傳曰知道
정조 13년
洪仁浩以義禁府言啓曰保放罪人李東馨定配分揀以奪告身放送事命下矣李東馨告身盡行追奪放送之意敢啓傳曰知道
정조 13년
刑曹啓目承政院書吏姜錫九使令李昌謙等原情云云傳旨內辭緣旣已遲晩自本曹從輕重考律嚴勘何如判付啓李昌謙段放送姜錫九段所供節節粧撰決杖限三十度更爲捧招以入爲良如敎
정조 13년
義禁府啓目守門將孫仁寬原情云云傳旨內辭緣泛稱遲晩刑推得情何如判付啓除刑推議處爲良如敎
정조 13년
又啓目前佐郞尹永僖原情云云傳旨內辭緣惶恐遲晩向前尹永僖亦係是繼後事令該曹稟處爲白乎旀鳴冤雖急莫重閤門肆然擊錚之狀萬萬驚駭照律勘處何如判付啓觀此爰辭與疏語不無矛盾無怪其鳴冤許令該曹決處爲旀凡時囚置對也捧供啓目初請刑推得情待判下除刑推議處之命然後始呈議處啓目下依允之批然後乃呈照律啓目而今番則反是捧供啓目忽地措語已非格式又請稟處又請勘律大失議讞之體卿等爲先從重推考爲良如敎
정조 13년
副修撰安策疏曰伏以三陽回泰萬品維新廟社親將鑾輿穩旋臣民欣忭曷有其已伏念臣母今年七十七歲素患痰癖加以癃痼冬寒以後諸症添劇委頓床席轉側須人自數日來泄瀉暴發蛔氣兼作藥餌無效氣息奄奄臣雖欲頃刻離捨而不可得矣天牌之下承膺無路伏乞聖慈察臣之私亟遞臣職治臣之罪以安微分焉云云答曰省疏具悉爾其勿辭救護母病
정조 13년
左副承旨洪仁浩右副承旨李書九聯名疏曰伏以昨日判府事臣金熤箚子批下之後臣等愚迷昏錯未及卽爲正書傳諭以至經宿始傳之境大臣箚批事體何等至重而有此無前做錯此非但尋常溺職之比悚惶之極不敢晏然在職玆敢聯章首實徑出禁扃伏乞聖明亟命鐫削臣等之職以安私分仍治擅離之罪以肅朝綱千萬幸甚云云答曰省疏具悉昨午帳殿見金判府箚本卽下批答則至今朝始傳云者豈可成說乎然左副則以軍士房畢試後筵退已在日暮右副則入院屬耳且自試所先退在晩後俱有可恕之端然則罪在守廳注書爾等勿辭察職當該注書令該府拿問嚴處
정조 13년
己酉正月十一日巳時上御重熙堂右副承旨入侍時右副承旨李書九假注書白慶楷記注官金鳳顯記事官李相璜以次進伏訖上曰推考房承旨入侍賤臣承命出與左副承旨洪仁浩偕入進伏上命書傳敎曰再明日歲謁擧動先詣永僖殿次詣儲慶宮毓祥宮延祜宮宣禧宮以此知悉命退承史以次退出
정조 13년
己酉正月十一日未時上御重熙堂左承旨入侍時左承旨趙衍德假注書白慶楷記事官李相璜金祖淳以次進伏訖上命書傳敎曰昨以嶺南船運事有關問之命而許多船格之遠涉滄溟在所當恤如有身軍布特爲蕩減原給糧米外特爲加給以示朝家軫念之意事三懸鈴卽爲行會上命書左副承旨右副承旨聯名疏批上曰當該政院吏隷出付攸司嚴科懲罪出榻敎上曰左副承旨右副承旨牌招出榻敎命退諸臣以次退出
정조 13년
行都承旨金載瓚坐左承旨趙衍德坐右承旨朴天衡坐左副承旨洪仁浩坐直右副承旨李書九坐直同副承旨韓晩裕坐注書金孝建病一員未差假注書白慶楷仕徐有聞仕直事變假注書劉師坪仕
정조 13년
金載瓚啓曰明日動駕相値視事頉稟之意敢啓傳曰知道
정조 13년
朴天衡啓曰禁衛營將官來言今日本營軍兵日次私習云矣敢啓傳曰知道
정조 13년
朴天衡啓曰御營廳將官來言今日本廳軍兵日次私習云矣敢啓傳曰知道
정조 13년
傳于朴天衡曰下直閫帥留待
정조 13년
傳于李書九曰未下直守令皆令一兩日內辭朝
정조 13년
傳于金載瓚曰都承旨入侍
정조 13년
金載瓚啓曰明日大駕詣永禧殿後王大妃殿惠慶宮問安何承旨進去乎敢稟傳曰同副承旨進去
정조 13년
內閣啓曰守宮閣臣望筒仍事命下矣原任提學吳載純方在罷散中何以爲之敢稟傳曰敍用可也
정조 13년
兵曹口傳政事副司直吳載純
정조 13년
洪仁浩啓曰明日動駕時憲府侍臣當爲備員而執義權裕掌令宋景煥趙星逵俱在外持平二員未差無進參之員未差之代今日政差出待下批牌招以爲侍臣進參之地何如傳曰未肅拜都憲許遞未差之代前望單子入之待下批牌招察任
정조 13년
持平前望單子入之李聖輪落點
정조 13년
傳于洪仁浩曰當該注書拿處
정조 13년
假注書趙台榮拿處代以徐有聞爲之
정조 13년
吏曹參判前望單子入之具庠落點
정조 13년
承旨前望單子入之金載瓚落默
정조 13년
李書九啓曰左副承旨洪仁浩纔已入侍矣臣吏兵批兼進之意敢啓傳曰知道
정조 13년
有政吏曹判書李玾進參判具庠式暇參議李洪載進右副承旨李書九進以柳光國爲獻納宋民載爲校理李殷模爲修撰鄭福煥爲副修撰李羲觀爲正言閔鍾顯爲左尹李東稷爲奉常正鄭東浚爲慶尙監司宣惠郞廳朴宗珪司宰僉正朴英秀相換故監役洪九行贈吏參例兼故縣監洪處宇贈吏議例兼已上同知洪應辰考祖考贈兵判金德齡贈左贊成例兼贈職事承傳
정조 13년
兵批判書李文源病參判柳誼病參議朴宗岳入直進參知沈煥之病右副承旨李書九進以宋銓安鼎大高益擎爲副護軍金魯淳洪秉纘李在學李太亨申大龜申馥爲副司直閔昌爀金啓洛南必錫朴齊家爲副司果
정조 13년
以副校理李宗燮牌不進罷職傳旨傳于金載瓚曰只推更爲牌招
정조 13년
以宣惠郞廳朴宗珪拿處傳旨傳于朴天衡曰分揀
정조 13년
以中部奉事鄭在中拿處傳旨傳曰由於本家不卽枚報之致分揀
정조 13년
以京畿監司啓本待用刑勘處之類後錄馳啓事傳于李書九曰竝蕩滌事令該曹分付
정조 13년
以原春監司啓本過時未婚未葬之類助給物種事傳于李書九曰過婚過葬之類自官顧助前此申飭每歸文具年前另頒新式收合當年內顧助數爻使之狀聞者寬限之中兼責實效而日前見畿伯狀本不無對揚之效而遏於本道以無乎報來多至九邑九邑地方人人富實戶戶饒足果皆婚能以時葬不愆期而然乎推以事理寧有是也然則朝令之下慢忽可知似此不畏朝令之守宰將焉用哉事當一一重勘而守令輩或不無嫌其自衒仍以掩匿之弊更令道伯逐邑査實眞不擧行匿不枚報者區別狀聞事令該曹論理行會未登聞諸道待狀本來到依此例關問事亦令該曹知悉
정조 13년
朴天衡以都摠府言啓曰副摠管南玄老時無職名令該曹口傳付軍職以爲侍衛之地何如傳曰允
정조 13년
兵曹口傳政事副司直南玄老
정조 13년
朴天衡以訓鍊都監言啓曰本局哨官申義顯身病甚重勢難察任改差何如傳曰允
정조 13년
洪仁浩以義禁府言啓曰慶尙道彦陽縣流三千里定配罪人金載億全羅道金溝縣徒三年定配罪人崔光璧興陽縣卽其地定配罪人沈樂洙等放送事承傳啓下矣金載億崔光璧沈樂洙等竝卽放送事分付各該道臣之意敢啓傳曰知道
정조 13년
洪仁浩以義禁府言啓曰全羅道靈巖郡楸子島島配罪人兪岳柱量移事擧條啓下矣兪岳柱順天府量移而仍前罪目依例發遣府羅將自楸子島執捉仍令押付于順天府配所何如傳曰以牙山量移
정조 13년
洪仁浩以義禁府言啓曰京外用刑之類一律外一竝蕩滌事擧條啓下矣姑放罪人李東植以昌原前府事漂戶給米時以租代米事也朴仁榮以陜川前郡守乘憤濫杖事也李東植金錫福金胤張李炡一柳瑞文等以龜山前僉事還上反作事崔泰榮知世浦前萬戶劉德基玉浦前萬戶松禁蕩然事也而有待用刑勘律之命依擧條竝蕩滌長鬐縣卽其地定配罪人柳煥輔磊碌駄價染指事也昆陽郡遠配罪人李迪以慶源前府使大同布幻弄事也而有待用刑拿來嚴覈之命矣柳煥輔李迪依前仍配而拿覈一款亦爲蕩滌朴仁榮則前以他罪徒二年半定配於全羅道錦山郡而以濫杖事更爲拿來方在姑放中後罪今雖蕩滌而前配二年半之限姑未準滿仍前罪目依例發遣府羅將還發配所何如傳曰允朴仁榮不過徒年限滿不遠放
정조 13년
刑曹啓目粘政院書吏姜錫九更招云云又爲粧撰欺隱之計者極爲無嚴更爲嚴杖究覈照法勘處何如判付啓加杖十度更招以聞爲良如敎又啓目姜錫九更招原情云云傳諭之經宵不擧行委折終不直陳只以抑塞罔措等說一向漫漶者情狀痛惋更爲嚴杖究覈期於吐實照法勘處何如判付啓旣已杖治分揀放送爲良如敎
정조 13년
奎章閣提學金鍾秀疏曰伏以臣之兩年濡滯城堙豈不自知其行止之卽當廉防之毁壞而猶且不敢告歸者蓋有以也前後筵席畢瀝腔血而踪地之危孑畏約理必無幸在臣猶屬餘事臣母今年九十有三矣假令臣多兄弟多子姪法當歸養已過數歲況臣卽天地間窮獨人也旣無兄弟又無子姪一飮食一運動勸誘夾持臣外無人而一向貪戀恩寵遲徊不去則是豈有人理者所忍爲哉臣母宿疾日來頓添腹痛泄痢食路全阻神氣昏沈省覺時少臣於左右扶護之際念及旅托之非家鄕則自不覺怵焉而驚凜然而懼心神飛越若不能頃刻按住嗚呼臣雖不肖亦具人心且嘗粗聞君臣父子之倫矣仰惟聖明在上以孝爲理爲人之子情境如臣而離側供職樂以忘返則有臣如此殿下將焉用之亦豈聖朝所以惇倫彝樹名敎務使一世之人咸歸於興孝移忠之道也哉玆敢疾聲嗚呼於閔覆之天伏乞聖慈曲垂矜諒亟解臣將任仍許臣歸養俾臣得以將母還鄕專意病側焉臣於治疏之際伏覩昨日常參時擧條下者大臣以臣客臘違召事請譴而未蒙允矣臣於是骨驚體粟覓死不得玆事始末庶幾蒙天日之俯燭則臣何敢措一事於其間哉元正法殿大臣聲罪此其事面已自嚴重況以玆事操臣其罪將何所不至噫臣之倖生亦云多矣卽臣丙午疏中語何莫非我聖上日月燭幽之明天地好生之德也曲貸王章縱荷聖慈此其勢必不但已不待智者而知之倘蒙聖上早賜勘斷以謝衆論則尙或爲我聖上終始全保賤臣之一道也惟殿下哀之憐之涕泣攢祝不知所云臣無任屛營祈懇之至答曰省疏具悉如傷若保旣生之又生之卿何曰倖生大臣請罪出於官箴卿不當如是看得罪名不過譴罷此而深引至曰骨驚體粟過矣過矣卿怯耶卿須休慮至於辭官事不須多言老人善養之節京第十倍勝於荒郊在初上來旣有所以矧在于今敢發歸之一字乎日前筵席已有面敎知其指擬然或齗齗是無人心無臣分卿其自擇之所請不允安心行公
정조 13년
同義禁兪恒柱疏曰伏以三陽纔屆百祿攸宜廟社親課誠孝冞光翌朝拜宮鑾輿穩旋臣民咸忭曷有其極仍念臣以其材則樗櫟也以其質則浦柳也置散宜分早衰無怪平居杜門夢斷榮塗迺者千萬意慮之外亞卿特擢旣自天而有隕金吾除命不踰時而踵臨臣驚惶震越五內失守實不知何以致此也惟我聖上光膺寶曆明同日月仁如天地必照則無間容光曲遂則咸囿萬物卽今之懷材抱技者無不布列朝著而若臣者地本疎逖性又狷滯旣不能强言於未同之地又不能媒進於當路之門以故出身三十餘年前後揚歷在臣罔非要濫而一切皆兩朝恩迭未或有一毫藉人挽近以來齟齬益甚淪落已久人之視臣不過以寒瘦一棄物而臣亦自分其枯項黃䤋而止矣夫豈料簪履之思猶在淵衷不待大臣之擧似直以賤名惟簡在上以致在廷之驚動在野之嗤點也哉此雖出於我聖上志在繼述政懋恢蕩而臣之感泣攢祝之際繼之惶懼悚蹙者容有極乎隕結之忱雖切于中廉愧之心亦不能已玆敢疾聲呼籲於天地父母之前伏乞聖慈亟命收還臣新除資級仍許退守本分以重公器以遂微諒千萬幸甚臣無任屛營祈懇之至答曰省疏具悉特簡非爲卿也卿其勿辭行公
정조 13년
右尹權疏曰伏以至駑劣而偏被剪拂之私極疎逖而屢叨近密之地者歷數朝列無如臣一介耳臣上無攀援之勢下無薦引之力又無尺寸之能絲毫之勞可試而可記者而陶鎔奬拔置之下大夫之列者實特恩也異數也臣惝怳至今誠莫知所以致此也由是感激身不自有遂乃離祠墓棄妻子一僮一馬五年旅寓瞻依於城闕之側趨走於陪候之列自以爲以此伸分以此報德而臣年已六十有餘疾病侵尋志氣摧頹常憂筋力之未逮秖恐涓埃之莫酬至於榮塗進就夢想不到非但平生拙守恐踰涯分旣往所叨蓋亦望外故耳迺者亞卿寵擢忽地有命京兆恩除自天而隕臣驚惶感泣措躬無所夫特恩異數上不可屢施於下下不可屢得於上者也有國官方資歷爲重苟非勞勩之足賞久勤之當陞纔具望實之可堪擢用則一資一級莫宜濫授臣於斯數者無一彷彿而前後所授直出於特恩異數則礪世之具命德之器由此而不重豈聖世之美事也哉況臣單寒畸薄家無袒免之親朝無推詡之交冥行寡合樣不入俗釋褐殆三十年猶夫山野間疎迂一物一朝束之金帶立于二品宰班則眞所謂山猴之章甫野鶴之軒車履歷無素儀觀不嫺觸處迷方畢竟顚沛則不衷之譏匪分之災猶屬臣身其貽累於簡心之明爲如何哉凡厥辭巽例飾居半而今臣所控亶出衷曲伏乞天地父母俯諒情實曲加閔憐將臣新授爵秩亟命收還以重公器以安私分千萬幸甚臣無任屛營祈懇之至答曰省疏具悉特簡豈私卿也卿其勿辭行公
정조 13년
慶尙監司金光默疏曰伏以文禧廟祥禫奄畢悲冤痛廓中外同情而臣則跡滯湖嶺一未洩哀於廟內之班只有北望流涕而已仍伏念臣之庸鈍昏憒百無一能初豈有萬分一冒當重寄之望而聖眷隆重圖報無地不敢爲抵死避免之計而畢竟僨誤已所自料果然數年之間瘡疣百出醜拙畢露特蒙天地包含之量隨處庇覆曲加原恕式至今免陷大戾而臣心惶愧寢食常爲之不寧乃者狀本之荐續還下責敎嚴重誨諭諄複臣於是惶恐震凜覓死不得噫遣辭之全欠別白行査之大失綜核罔非臣闇劣不事事之致縱荷聖上憐臣愚迷不卽加誅而自顧負犯嶺海猶輕終非薄警所可了塞臣卽當疾聲哀籲思所自處而査事判下之前分有所不敢縮伏俟勘迄至于今情勢轉蹙恇怯益甚一日在職便墜一日之職罪尤層積十手所指雖以我殿下仁覆之天有難終始全保今又歲律載新瓜期不遠若使仍因蹲冒挨過時月竟若無故人循例遞歸則將何以爲一世不職者誡哉玆敢不避猥越略具短章仰瀆崇嚴伏乞聖明念臣憂懼之忱察臣疾痛之呼亟罷臣見職仍治臣前後溺職之罪以安私分以幸一道不勝幸甚臣無任屛營祈懇之至答曰省疏具悉瓜已熟矣所請依施
정조 13년
己酉正月十二日未時上御誠正閣都承旨入侍時行都承旨具庠假注書徐有聞記注官金鳳顯記事官李相璜以次進伏訖上曰同副承旨與下直閫帥入侍賤臣承命出傳同副承旨韓晩裕與全羅左水使李健秀偕入進伏上曰下直守令進前健秀進奏職姓名訖上曰長津治績予嘗聞而善之官舍今已訖役而民戶穀摠多寡何如健秀曰官舍今已就完民戶爲三千餘戶穀摠爲二萬餘石而以邑少穀多元數中八千餘石移付他邑矣上曰元居民戶曾爲幾何健秀曰元戶爲三百餘戶矣上曰民戶之比前增加何以致之健秀曰莫非聖恩所曁矣上曰境內人士中能文應試能武赴擧者爲幾人乎健秀曰間亦有之矣命讀宣諭晩裕讀宣訖命健秀先退命書傳敎曰在外銓堂許遞前望單子入之待下批牌招同參政事命退承史以次退出
정조 13년
己酉正月十二日未時上御重熙堂左副承旨入侍時左副承旨洪仁浩假注書徐有聞記注官金鳳顯記事官李相璜以次進伏訖上曰吏曹參判不爲承牌乎仁浩曰然矣命書傳敎曰豈可曰宿硏豈但曰拔例揆以酬報之義夷險一聽可也一違尙可自再違便非叩謝之意以此知悉卽出再牌斯速肅命上曰承旨前望單子入之待下批牌招察任出榻敎命書傳敎曰此時本道方有船粟之擧雖在已裝發之後未交黽之舊伯豈可專心致察前此已有廟堂薦似姑置之望嶺伯之代今日政擇差待下批不多日內辭朝一行刀割命退承史以次退出
정조 13년
行都承旨金載瓚坐直左承旨趙衍德坐右承旨朴天衡坐左副承旨洪仁浩別入直右副承旨李書九坐直同副承旨韓晩裕坐注書金孝建病一員未差假注書白慶楷仕徐有聞仕直事變假注書劉師玶仕
정조 13년
大駕詣永禧殿入齋室後內閣政院玉堂藥房口傳答曰知道
정조 13년
王大妃殿惠慶宮遣承旨問安答曰知道
정조 13년
大駕詣儲慶宮入齋室後內閣政院玉堂藥房口傳問安答曰知道
정조 13년
詣毓祥宮入齋室後內閣政院玉堂藥房口傳問安答曰知道
정조 13년
詣延祜宮行禮罷後內閣政院玉堂藥房口傳問安答曰知道
정조 13년
詣宣禧宮行禮罷後內閣政院玉堂藥房口傳問安答曰知道
정조 13년
詣懿昭廟行禮罷後內閣政院玉堂藥房口傳問安答曰知道
정조 13년
詣彰義宮展拜罷後內閣政院玉堂藥房口傳問安答曰知道
정조 13년
傳于朴天衡曰出宮問路以協陽門爲之
정조 13년
朴天衡啓曰司僕寺內乘來言捲簾毛帳取稟傳曰捲三面
정조 13년
傳于朴天衡曰諸司預備
정조 13년
韓晩裕啓曰臣王大妃殿惠慶宮問安進去下直之意敢啓傳曰知道
정조 13년
申星模在外代以劉師坪爲事變假注書
정조 13년
吏曹口傳政事以趙鎭大李孝承爲監察
정조 13년
兵曹口傳政事以尹頤東爲宣傳官
정조 13년
以持平李益洙牌不進罷職傳旨傳于洪仁浩曰只推
정조 13년
以全羅監司狀啓沃溝縣監李昌會遭父喪事傳于洪仁浩曰口傳差出
정조 13년
吏曹口傳政事以鄭景祚爲沃溝縣監
정조 13년
洪仁浩以備邊司言啓曰卽見守禦使金鍾秀摠戎使趙心泰開城留守李致中江華留守尹承烈永宗前防禦使金魯成平安兵使趙圭鎭黃海兵使孫相龍咸鏡監司李崇祐春操取稟狀啓則以爲今春習操巡歷各鎭營將巡點及獨鎭部鍊等事竝請令廟堂稟旨分付矣京畿兩西昨年年事不至失稔則詰戎重政決不可許久曠癈今春水陸操竝令依例設行營將巡點不必疊行使之停止至於北關則習操及聚點旣皆停止部鍊一款亦非可論一體停止之意分付何如傳曰允京畿及兩西年事雖曰免歉兩西又遜於京畿雖以京畿言之春操異於秋操見今春寒尙峭去冬綿貴之餘多口客地薄着過冬能無慮乎卿等與將臣執藝之論有異參量戎政民勢更爲論理分析草記可也
정조 13년
李書九以訓鍊都監言啓曰依下敎陣上牽馬本局哨官洪普泳決棍十五度汰去差官旗牌官全弘喆決棍十度之意敢啓傳曰知道
정조 13년
刑曹啓目粘連孟益周原情云云船人奸習不可不嚴懲姑敗情節更加嚴刑期於得情何如啓判付啓姑敗情節旣不分明待準捧照律定配爲良如敎
정조 13년
又啓目金應禹原情云云莫重廟宇行賊情節箇箇承款所當照律處斷是白乎矣大臣收議亦有參差則臣曹不敢擅便上裁何如啓判付啓卿等詳考律文指一回啓爲良如敎
정조 13년
己酉正月十三日卯時上詣永禧殿儲慶宮毓祥宮延祜宮宣禧宮懿昭廟彰義宮擧動入侍時行都承旨金載瓚左承旨趙衍德右承旨朴天衡左副承旨洪仁浩右副承旨李書九同副承旨韓晩裕假注書白慶楷徐有聞記注官金鳳顯記事官李相璜檢校直提學徐有防李秉模直提學金憙待敎金祖淳以次隨駕上具翼善冠衮龍袍乘輿出協陽門降輿乘輦載瓚曰出宮時中嚴啓下之後誤打三嚴當該禁漏官令攸司從重科治何如上曰依爲之出擧條駕出敦化門上曰無雨具令而軍兵中多雨具者承旨何不察飭乎駕至竹廛洞前路上曰傳于徐判府事使之入侍賤臣承命出與判中樞府事徐命善偕入進前命善曰三陽開泰百祿鼎至臣不勝區區慶賀而日氣猶峭此時聖體若何上曰一樣矣命善曰廟社將事侵曉回鑾今又動駕玉體萬康區區下情不勝欣仰矣上曰近頗勞攘而神氣則反覺勝昔似是行氣故然耳獻歲以後尙未見卿心甚悵然果安養善過否命善曰賤疾以毒感多日彌留未撤床席而鑾輿戛過洞口偃處私室不勝悚悵俄纔扶舁祗迎矣命退命善退出駕詣永禧殿紅箭門降輦乘輿至殿大門降輿御齋殿命載瓚書傳敎曰欲令習知吏事且念多年勞楚適因見窠使之擬入揆以道理宜卽聞命竭蹶而辭朝命下無端不爲入來致煩飭敎義城薄耶更思之初手大邑難期恢刃前此再遭行遣亦必慣於土俗義城縣令尹行任與稷山縣監相換仍令除辭朝赴任上曰百官尙未整齊以至久御齋殿極爲駭然承旨招致政府錄事以申飭百官斯速整正班之意傳于大臣整班與否斯速知入可也仍命書傳敎曰押班監察爲先汰去其代令該曹口傳差出上具冕服詣殿庭行四拜禮仍詣殿內奉審後還御齋殿敎仁浩曰廟庭趨蹌禮也向日飭敎何等申明而雖以今日諸臣言之無磬折疾趨之人侍衛班中亦有直躬緩步少無敬愼之意者李得臣是也渠之復起爲人何等恩造則不思畏約反肆跳踉放恣無嚴孰甚於此乎姑爲含垢不賜處分須以此意曉諭諸臣使之知悉可也上具翼善冠衮龍袍乘輿出殿大門至乘輦所降輿乘輦文源曰今日動駕時侍衛當備員而五衛將入直與受由未肅拜外無端不參者至於三人之多事甚駭然竝先罷後拿何如上曰依爲之出擧條駕詣儲慶宮至宮大門外降輦乘輿至神門外降輿詣宮庭行再拜禮仍詣宮內奉審訖還至神門外乘輿至宮大門外降輿乘輦詣毓祥宮至宮大門外降輦乘輿至神門外降輿詣宮庭行再拜禮仍詣宮內奉審訖命書駕前下敎曰三字刀割奉安閣展拜仍詣奉安閣行四拜禮詣閣內奉審訖乘輿詣延祜宮上曰百官行禮置之出駕前下敎至神門外降輿詣宮庭行再拜禮仍詣宮內奉審訖還至神門外乘輿出宮大門上曰詣宣禧宮時嚴鼓節次置之以諸司預備擧行出駕前下敎上曰宣傳官未差之代令該曹口傳差出出駕前下敎上曰御眞奉安藏譜閣及懿昭廟展拜出駕前下敎上詣宣禧宮至神門外降輿詣宮庭行再拜禮仍詣宮內奉審訖至神門外乘輿出宮大門詣御眞奉安藏譜閣至閣門外降輿詣板位行四拜禮仍詣閣內奉審訖詣懿昭廟庭行再拜禮仍詣廟內奉審訖還至廟門外乘輿詣彰義宮至宮大門外降輿詣宮庭行再拜禮仍詣宮內奉審訖還至宮大門外乘輦上曰中官落後誠極駭然仍命書駕前下敎曰當該中官拿處駕至鐘閣前路命天衡進前敎曰數日內當臨慶熙宮輦路市廛假家姑勿改造事發牌京兆郞分付可也駕至敦化門御月臺命拿入訓將徐有大仍命使營校替納命召有大拿入訖上曰有國有紀綱領軍亦有師律今日朝廷其可曰有紀綱乎有師律乎前此廟社動駕時本營擧行固已萬萬駭然而只下飭敎未曾處分者蓋出於三令五申之意也飭敎屬耳又此犯科雖以今日事言之駕前咫尺多有閑雜人雨具者而不能禁止又有本局哨官騎馬牽御幾至戛過輦側汝於常時苟能一分董飭豈有此無前之事乎師律也紀綱也於是乎掃地無餘矣如此元戎將安用哉其委折一一直陳有大曰莫非如臣愚昧猥叨匪據不能董率之致也罪合萬死更何可達上曰非不欲嚴處而特以元戎體重姑施薄警前頭擧行必十分惕念無或更爲犯科可也仍命拿出又命復授命召由敦化門至協陽門外降輦所降輦乘輿入宣化門還內諸臣以次退出
정조 13년
行都承旨金載瓚坐左承旨趙衍德坐右承旨朴天衡坐左副承旨洪仁浩坐直右副承旨李書九坐直同副承旨韓晩裕坐注書金孝建病一員未差假注書白慶楷仕徐有聞仕直事變假注書劉師玶仕
정조 13년
傳于金載瓚曰禮房承旨馳詣宗廟景慕宮奉審摘奸以來
정조 13년
朴天衡啓曰來十八日專經武臣殿講日次矣敢稟傳曰爲之
정조 13년
韓晩裕啓曰左尹閔鍾顯除拜後過三日不爲出肅依定式推考警責仍卽牌招察任何如傳曰允
정조 13년
韓晩裕啓曰卽者副校理李遇濟修撰徐配修謂有情勢陳疏徑出原疏纔已捧入矣所當直捧禁推傳旨而此與無端徑出有異推考警責玉堂上下番俱空事甚未安校理洪義浩陳疏入啓校理宋民載副修撰安策卽爲牌招以爲入直之地何如傳曰允
정조 13년
洪仁浩啓曰合辭方張之時兩司無詣臺之員事甚未安除在外未肅拜呈告人員竝卽牌招何如傳曰允
정조 13년
洪仁浩啓曰大司憲未差執義權裕掌令宋景煥趙星逵在外持平李益洙李聖輪牌不進監察茶時之意敢啓傳曰知道
정조 13년
金載瓚啓曰校理宋民載副修撰安策牌不進罷職傳旨今方捧入而校理洪義浩副校理李遇濟修撰徐配修陳疏入啓修撰李殷模副修撰鄭福煥在外玉堂上下番俱空事甚未安未差之代今日政差出待下批仍卽牌招以爲推移入直之地何如傳曰允
정조 13년
金載瓚啓曰玉堂上下番俱空事甚未安副校理李遇濟修撰徐配修疏批已下卽爲牌招入直何如傳曰允
정조 13년
以副校理李遇濟修撰徐配修牌不進罷職傳旨傳于李書九曰只推
정조 13년
韓晩裕啓曰吏曹判書李𡊠參議李洪載牌不進推考傳旨及罷職傳旨今方捧入而參判具庠陳疏入啓開政命下之後如是違牌不卽擧行事甚未安判書更卽牌招何如傳曰初則以嶺粟裝發日子在於今十三日意謂同時竝運矣更聞元定日字則先運先已準備穀物繼此當鱗次裝發云然則道伯之此時遞易未免率爾新伯到任不容一日暫緩今日開政然後節度使可以下批參議只推參判亦旣承批與判書竝卽牌招斯速開政參判之再昨政以出肅人旋懸式暇殊非特授之本意從重推考自今政隨衆去就無或如前趑趄事各別申飭
정조 13년
有政吏批判書李𡊠參判具庠參議李洪載進右副承旨李書九進以尹坊爲大司憲洪彦燮爲持平徐有鍊爲正言李魯述爲副校理吳載純爲弘文提學金履成爲南學敎授申大龜爲正言
정조 13년
兵批判書李文源進參判柳誼病參議朴宗岳入直參知沈煥之病左副承旨洪仁浩進以呂善亨爲曹司五衛將趙文彦崔慶臣爲五衛將李翼鉉爲都摠經歷朴基成爲宣傳官林應淳爲潼關僉使洪泰一爲同知尹宇大全膺舜爲僉知尹得逵崔成元尹光彦趙光鑽成東一李鍾三爲副護軍申大升金光默爲副司直朴英秀宋守淵黃俊彦爲副司果朴成祖李元觀爲副司勇
정조 13년
傳于洪仁浩曰自今日至明日弛禁事分付巡邏營門
정조 13년
傳于洪仁浩曰春寒尙峭時囚令次堂議處照律
정조 13년
傳于洪仁浩曰時囚罪人尹永僖保放
정조 13년
朴天衡以備邊司言啓曰京畿兩西春操設行事草記批旨京畿及兩西年事雖曰免歉兩西又遜於京畿雖以京畿言之春操異於秋操見今春寒尙峭去冬綿貴之餘多口客地薄着呵凍能無慮乎卿等與將臣執藝之論有異參量戎政民勢更爲論理分晢草記可也事命下矣詰戎重政之許久曠廢誠極可悶多少民弊有不暇顧故按例請行而今伏承聖敎旣軫兩西年事之遜於京畿又以春操之異於秋操軍民之薄着呵凍曲加愍念使之參量於戎政民勢之間仰體德意有不敢膠守初見穡事雖有優劣綿歉元無異同今春水陸操及巡點姑爲停止官門鎭門聚點一節竝令着意擧行軍伍點閱之節器械修葺等事勿以停操而一毫放忽之意嚴飭分付何如傳曰允營將巡點之弊無異習操關西雖多獨鎭外此亦有兼營將處以此意分付巡點置之只令各其地方守令聚集官門明習坐作之節熟敎刑名之物俾有不操爲操之實效事自本司嚴明申飭各該道伯處可也
정조 13년
洪仁浩以刑曹言啓曰昨日動駕時西部居進士李安默擊錚於衛外所當捧供以入而前後安默之以此訟鳴金合爲六次始也兩次則令本道詳査決給伊後則一竝勿施請勘訟理當否該道之決折雖未知如何苟有可冤之端則更爲赴訴營邑可也警動天聽是何等嚴畏之事而間月擊錚終不知止者揆以分義道理萬萬無嚴其罪狀自臣曹更爲各別考律嚴勘而至於本訟該道雖置落科屢度呼籲冒罪爲此其中或不無稱冤者而然別定剛明査官從公決處之意分付本道道臣何如傳曰允
정조 13년
洪仁浩以刑曹言啓曰昨日動駕時西部居幼學李之忠爲其父萬軾定配請放事衛外擊錚矣之忠之鳴錚籲天前後屢次始有量移之命又有依前下敎擧行之敎而該府覆逆尙不擧行萬軾之當初負犯是何等關係而止於竄配亦是寬典該府之前後覆逆可見公議至嚴則其子固當知畏縮伏之不暇而乃敢冒濫天聽請放其父終不知止者跡則縱恣事則痛惡其在嚴隄防懲猥越之道不可以事係爲父有所參恕原情勿施自臣曹考律嚴治何如傳曰允
정조 13년
洪仁浩以刑曹言啓曰昨日動駕時西部居童蒙孟繼先擊錚於衛外故取考其原情則以爲其父益周以明禮宮納正租一千石所載船沙工去十月到長山串前洋則狂颷忽作陰霧四霏船隻爲怒濤所蹴漂沒於千尋海底而其父與格軍或騎帆檣或抱碇乼幾至渰死之境幸挽汲水船止泊於絶崖壁立之下故或攀葛莖或緣巖角僅得生全矣自海營究問時直下中營施以周牢之刑故皮骨爛碎不勝其毒逐條誣服順口納款而及其捉上京司或可申白矣今有船主沙工分半徵納之令而矣父本甚貧窶爲人騎船費盡精力僅延其命則分錢升米何以辦出乎雖被誅戮果無徵納之道乞令分揀云矣此事因海營査啓已經推覈益周犯用情節綻露無餘則半徵之擧在渠亦幸而乃敢縱其子鳴金以爲全數脫免之計者情狀極爲痛惋日前已爲嚴訊得情之意稟啓則未判下之前肆然登聞尤爲無嚴原情勿施孟繼先自臣曹考律懲治何如傳曰允
정조 13년
洪仁浩以刑曹言啓曰昨日動駕時中部居童蒙李甲得擊錚於衛外故取考其原情則以爲其父光旭訓局將校隨行時丙午年梁山郡守李進膺以爲有可合設屯處使光旭陳告訓局自訓局劃給物力下送本郡築堰作畓之際物力乏盡仍以停役矣本局以爲其中起墾處爲先斥賣物力還納之意嚴督於其父故其父與司圃署差人厥畓買賣相約後自該署下送鄭泰元朴世膺使之踏驗而該署仍不買賣其父訓局錢尙未收殺自上年四月被囚本局之時泰元與昌原人金國臣圖出該署關文勒徵千餘兩錢於國臣之叔仁大者皆是泰元之作奸而昨秋自本曹査問也泰元援引其父而初不頭面泰元仍爲定配故其父將至同被其罪之境此已冤抑且本局設屯旣非其父自請物力用處又爲消詳而被囚徵督將不免凍死特賜處分俾蒙生活之澤云矣李光旭與鄭泰元朴世應輩符同設計公然徵錢於昌原民人金仁大終至殺死之境泰元因特敎島配世應亦照律流配而光旭則訓局屯田物力錢尙未徵捧之故見方被囚待其收殺移送金吾勘處之意自臣曹草記蒙允矣光旭之當初作奸與泰元少無異同則尙未勘罪可謂倖逭必欲掉脫縱其子籲天已極無嚴且近來牟利之輩稱以築堰作畓受出公貨中間乾沒者其習可痛訓局之徵出物力事理當然則敢以旣非自請用處消詳等說肆然稱冤者情狀尤極痛惋原情勿施嚴飭訓局卽速準捧後依鄭泰元例光旭一體勘處甲得冒濫之罪固當如法嚴勘而事係爲父年又未滿參酌放送何如傳曰允雖曰爲父之事是豈渠所自爲必是渠父所使況本屯來歷旣在於復賊時則渠輩亦人耳焉敢呼冤乎訓將之至今徒爲拘留不卽準捧似出於藏刑之致亦不可無飭推考嚴飭該營使之刻期準納至於李光旭渠何足以出身拘礙卽自本曹捉來爲先嚴刑取招而許多將校以渠差監此必親於復賊而然況中間乾沒亦必有奸情若干營貨有無豈如是措辭判下雖似微事渠輩不畏之罪可謂殺無赦若此不已以復賊卵育被謫之類皆將群起呼冤乎卿等知此意箇箇各別嚴刑究問情節捧供以啓可也
정조 13년
洪仁浩以刑曹言啓曰昨日動駕時南陽居幼學李思白擊錚於衛外所當捧供以入而李思白之以此事鳴錚前後三次已因本道査啓且經京兆稟處訟理委折別無更覈之端則在渠道理固當知畏息訟之不暇而敢生僥倖之望又有冒濫之擧者民習極爲痛駭原情勿施自臣曹考律勘處何如傳曰允
정조 13년
刑曹啓目擊錚人崔河達原情云云所供如此上裁何如判付啓日前常參以咸悅縣漕轉穀物弊瘼纔因大臣所奏已有下敎而法聖事事異而弊同曾因道伯守令之言稔知其爲弊乙仍于向於筵中因言端問于曾經道伯仍令戶曹申飭行會大抵此事關係漕政關係民隱朝廷視之邑鎭奚間況朝廷惟觀事面差員之權重然後漕轉之政嚴漕轉之政嚴然後穀無臭載民不受困身爲道伯苟利於民豈可以鎭將之無勢已其事乎成命已久尙無皁白此道伯出自近列則凡有命令事事恪勤星火擧行比他人倍宜惕念而遲鈍之病去而益甚弛緩之習久愈漸痼許多査啓之尙今遲滯姑無論卽以此一事言之若能不顧守令之顔私惟視民弊之輕重到卽剖破指一狀聞似此呼籲之說何從而出乎以近臣出按者慢忽如此如不用加一倍之法國綱將無所施先自此道伯拿問重勘以勵他道在所不已而特念遞易之害歸民邑爲先緘辭從重推考其委折一一條對萬一遲滯令政院直捧拿處傳旨未査啓類竝令今月內修啓爲旀新到後審理新有定式亦令今月內修啓若又過限與査官等同捧拿處傳旨使湖南一道少知有淬礪之擧爲旀此訟段語不犯於土主事有關於復讎令道伯無拘邑倅之情誼所謂高哥漢捉來除尋常各別嚴刑如果有殺越之跡準法償命斷不可已箇箇嚴訊捧直招具格狀聞高哥雖曰頑鄕如非邑倅之使渠縱恣以逞其敲撼之憤則豈有是也已自去冬貶題監司事萬萬無嚴不但滌用未幾向來罔測遭罹之後在朝在邑未聞有別般偉績特行則何故曰國耳忘私乎近來恢蕩之政卽朝家造化之權也霜雪雨露爲方伯者敢欲效嚬乎該倅是何人按一道之方伯畏憚乃爾此殆向來餘焰餘氣猶有所餘而然乎且況渠之作宰何等恩造則幺麽事爲任其下屬之跳踉致煩邑民之籲訴卽此其人可知爲人臣無懼怯於滄桑之餘其罪當何居特以因民罪倅不可不念今始勿論以此判付謄出朝紙俾居銓之人以完伯看作他山之名則此爲廷臣保全長久之術以此知悉若只以久廢爲名人爲藎臣則自勘亂錄明義錄所載中人伏法外皆次第擢用方可謂之聳動觀瞻乎若使此習益滋太阿將至於倒置而後已此後廷臣無敢更以地等之習爲生色沽譽之資事一體嚴飭爲良如敎又啓目擊錚人朴五福原情云云其父報恩縣定配罪人枝厚特爲放釋敎味白齊所供如此上裁何如判付啓近來編配之夥然可悶放送此後此事更無敢煩徹之意嚴飭爲良如敎
정조 13년
禁府啓目假注書趙台榮原情云云傳旨問目內辭緣泛稱遲晩刑推得情何如判付啓付過放送爲良如敎又啓目假注書李錫心原情云云傳旨內辭緣泛稱遲晩刑推得情何如判付啓後弊所關不可不嚴處爲先削職放送爲良如敎又啓目前監察成鼎柱南熙等原情云云成鼎柱段傳旨內辭緣泛稱遲晩刑推得情爲白乎旀南熙段傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓旣已汰去分揀放送爲良如敎又啓目粘守門將孫仁寬議處云云身爲守門將尹永僖冒入闕門之時不能早卽覺察致有閤外擊錚之擧事之可駭莫此爲甚以此照律何如判付啓付過放送爲良如敎
정조 13년
吏曹參判具庠疏曰伏以臣之遭遇可謂有淚無言臣之去就可謂身不自有秋毫帝力頂踵造化正臣今日道也糜粉湯火有所不避死生禍福惟當一聽豈復以一已廉愧官爵辭受一疏再疏自同循常而第於亞銓之職竊有危蹙之情噫人之甘心於臣者未必由於居銓而臣之最初狼狽適在於居銓之後苟究其本雖是積漸所致私心尤悔若緣過福爲災至今追思尙覺驚心豈意十八年之後復叨此職也哉況且臣之性命身名得以俱全式至于今者是誰之賜一則天也二則天也前後筵敎不啻縷縷諭之誨之丁寧懇惻者何莫非愛欲生之聖意而今乃拔之坑坎之中復置睢盱之場以我殿下至仁至明以我殿下眷臣憐臣豈復徒記簪履之舊不軫覆轍之憂而此亦出於過於庇覆必欲拂拭也豚魚尙感傍人亦涕臣之闔門攢祝當復何如而第臣於邇來幸以在家視息得養老父者卽以枯木生灰與世無干臣幾忘人人亦忘臣而今忽名字出於朝紙寵光聳於聽聞六朔之內除旨聯翩以臣情勢何敢抗顔而只附叩謝有除輒出旣膺侍衛之役又承夙夜之任至於見職又復竭蹶區區分義亦云粗伸若使因仍盤礴再致僨誤則臣之一身固不足恤而在天地父母全保生成之道實恐有始無終其於國事身計亦復何益之有哉玆敢冒入文字略陳肝膈至於除職之拘於解由旣是格例冒出之迫於嚴威亦增不安今於治疏將上之際召牌儼臨未免違傲臣罪至此益無所逃伏乞聖明俯賜矜憐亟許鐫免以肅朝綱以安私分千萬至祝臣無任屛營祈懇之至答曰省疏具悉卿其勿辭行公
정조 13년
左尹閔鍾顯疏曰伏以三陽回泰景運維新將事廟社展禮殿宮淸蹕穩旋玉候益康相告欣欣小大同情仍伏念臣負萬殞難贖之罪荷再造罔極之恩始從薄勘旋霈恩敍霜雪雨露罔非至化頂踵毛髮盡歸洪造譬如人子至於父母固無時而不在慈覆之中然其有罪過而後益勤匪怒之敎焉有疾病而後倍費若保之慈焉臣於是銘鏤頌恩血泣追愆杜門蟄處不敢爲復齒恒人之計誠不自意罪戾之蹤重煩收錄摠府京兆除命相續洗滌瑕垢德意藹然雖枯荄朽株復沾陽春之澤未足以喩此也噫是豈臣夢寐之攸及哉手奉恩誥惝怳感激以首頓地自不覺涕血之交逬也噫向來事一則臣罪二則臣罪夫以義理之至重隄防之莫嚴一或壞了人鬼斯判而乃臣身爲發啓之臺臣耳聆天語之俯詢含糊泯默未發一言心口矛盾情志錯違孽旣自作咎實罔赦雖使臣剚腹自明區區方寸之斷無他意顧何以見信於人而惟殿下天地之仁日月之明旣疪覆之又臨照之原其情而哀矜恕其跡之回互方其匍匐入井自陷死地而惻然拯濟寔出欲其生之聖意不然臣何以獲延性命以至于今日哉噫從古人臣之受恩於君父者何限而以此罪負荷此恩造如臣所値蓋無其比臣雖糜身粉骨尙何以圖報其萬一哉乃若人言之來皆臣自取惟當愧服拜受之不暇而獨其最後堂疏雖原本未下而其言之萬萬危怖槪可想知每一念之怵然驚痛如不欲生斯莫非臣爲臣不忠行已無狀致此僇辱尙誰咎哉嗚呼臣受恩深厚與天無極涓埃報效一念如丹而倉卒顚沛遂陷大戾終歸於上孤隆眷下乖宿願身辱質虧更無餘地是將生無以擧顔於人世死無以瞑目於地下在臣自精之義惟有屛迹匿影沒齒省愆或可爲一半分息補之圖尙何敢彯纓結綬自同無故以重貽淸朝之羞哉官職去就初非可論天牌儼臨無路冒膺瀝血陳懇恭俟誅罰瞻望宸極精爽飛越臣無任涕泣祈懇之至答曰省疏具悉滔滔皆是也何尤於如卿柔善已經歲矣更欲收用勿辭行公
정조 13년
副校理李遇濟修撰徐配修等疏曰伏以臣等於陪扈之班得見朝紙始知福榮及宋迪中寧鎭等停啓不勝駭惑之至蓋昨筵憲臺傳啓之際遽有福榮停啓之命而承命之初若將爭執下批之前繼陳他啓擧措顚錯大損臺體故臣等果爲請罷始雖勤允終至被遞臣等亦承退去之命故不得已相率退出而憲啓停否謂未歸一矣今玆爛報所出是豈臣等之所料也且聞臣等退出之後院臺又傳連啓竝停宋迪中寧鎭之啓而自政院直爲頒布不使臣等知之噫嘻此何擧也臺啓停連關係何如而迷亂失措已無可言疎率虧體又至此極臣等之初未力爭終又徑退固無所逃罪而此等臺體前所未聞其爲羞同僚而貽後弊非細故也伊日停啓兩臺臣爲先施以刊削之典斷不可已也三行刀割新元隻日法講初開政宜君臣上下淬勵精神以圖一初之政而目下事聲討尤不容少緩實緣臺臣自初荒亂臣等未及周旋當發之論遂致闕啓若論不職之失宜自臣等先被其罪以此以彼莫非自孽玆敢略暴衷情徑出禁扃伏乞聖上俯垂諒察亟治臣等之罪以肅朝綱以安賤分不勝幸甚臣等無任屛營祈懇之至答曰省疏具悉爾等勿辭察職
정조 13년
慶尙道尙州幼學趙奎鎭等疏曰伏以設院俎豆亶出慕賢之誠宣額表奬蓋爲尊德之方此固士林之公議朝家之懿典也臣等竊伏念昔我世宗大王以堯舜之聖興禮樂之敎治化侔於上古文物邁於中華而亦有同德之臣克協贊襄之烈以至腏食於廟庭者故相臣翼成公黃喜是已際遇昭瀜訏謨密勿中書二十四年垂紳正笏措國勢於磐泰昭升大猷致太平於無疆而粵在先朝進覽遺像宸章煥然屢侈賜祭之命亦可見曠感之聖意也蓋其經國典章制民法程昭載國乘臣等不必覼縷而惟以斥異端爲先務崇儒術爲己任毋作佛事之戒一遵家禮之訓行於家而施於國丕變麗季之流俗肇新國朝之文敎先正臣文正公趙光祖嘗於經筵亟稱其培養士氣至謂國事須大人爲之文貞公臣南孝溫亦曰釋敎肆行之日能守正不撓者獨黃翼成一人而已由是論之則使爲士者始知自重爲學者得以不惑卒乃靡然趨正者是誰之力也維彼尙州之白玉洞卽其仲子漢城少尹臣保身之居而翼成杖屨之所嘗來往也百年溪山遺躅宛爾因而建宇從而妥靈以寓景仰者亦已久矣只緣疏籲之未擧尙稽恩額之誕宣不一陳聞是固臣等之罪而迄此未遑亦豈非聖世之闕典乎凡名臣碩輔之院祠華額前後相望如文簡公臣柳寬亦英陵佐理之臣而文翼公臣李德馨文忠公臣李恒福李元翼諸人俱以德業之卓越列朝竝準頒額之請而文貞公臣金堉文忠公臣閔鼎重又其近例也若黃喜之德望功業前賢之常論名相者輒以爲首婦孺走卒尙誦君實而至於斥異端崇儒術培養我四百年士氣者實有羽翼斯文興起正學之功而芬苾之儀便同鄕賢之祠醴幣之享獨漏象德之地此臣等所以褁足而來伏閤而請不以猥越爲懼者也乃若忠簡公臣金湜故吏曹參判臣黃孝獻故持平臣黃紐道學淵源德業節義俱爲晠世儒宗一堂躋配永世尊慕伏乞聖上念先賢鼎彝之績察後學山斗之仰特賜扁楣之號庸侈院享之禮則崇報元臣不徒有光於聖德扶植正學亦豈少補於治敎臣等無任激切屛營祈懇之至答曰省疏具悉誠如爾等之說以翼成之之勳之勞侑食之所尙闕遍額可謂曠典也欠事也許令該曹詳考曹在文跡稟處
정조 13년
己酉正月十四日巳時上御重熙堂左承旨入侍時左承旨趙衍德假注書白慶楷記事官李相璜金祖淳以次進伏訖上命書傳敎曰政官牌招開政命衍德讀公事書判付訖命退諸臣以次退出
정조 13년
己酉正月十四日未時上御重熙堂左副承旨入侍時左副承旨洪仁浩假注書徐有聞記注官李宗烈金鳳顯以次進伏訖上命仁浩書傳敎曰日前疏批何等恩敎此重臣一番辭職添一殊眷莫如不爲之無幾於坐要然則夷險何擇湯火且前以效酬知報遇之義可也昨於陪班無端不來是必有逡巡底意思有人情有臣分則尙敢自謀乃爾御眞孟朔大奉審日次又在明日內閣提學金鍾秀從重推考申飭行公去就仍令本閣斯速知入一行割刀命讀刑曹啓目判付訖命退承史以次退出
정조 13년
金載瓚啓曰專經文武臣殿講十八日爲之事命下矣處所以何處爲之乎敢稟傳曰便殿爲之
정조 13년
朴天衡啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
朴天衡啓曰臣以入直禁軍戎器點考進去下直之意敢啓傳曰知道
정조 13년
朴天衡啓曰臣依定式進詣仁政殿月臺入直禁軍戎器點考則皆無頉仍以專敎內辭意勞問則亦皆好在云矣敢啓傳曰知道
정조 13년
洪仁浩啓曰大司憲尹坊未肅拜執義權裕掌令宋景煥趙星逵持平洪彦燮在外持平李聖輪呈辭監察茶時之意敢啓傳曰知道
정조 13년
傳于趙衍德曰軍士房承旨入侍
정조 13년
洪仁浩啓曰明日大駕詣慶熙宮後王大妃殿惠慶宮問安何承旨進去乎敢稟傳曰同副承旨進去
정조 13년
傳于李書九曰明日出宮門路以協陽門爲之
정조 13년
以李鼎揆囚單子傳于洪仁浩曰保放
정조 13년
以鄭東元囚單子傳于洪仁浩曰保放
정조 13년
以統制使狀啓海毒熾盛今朔當次生熟鰒進上不敢循例封進惶恐待罪事傳于洪仁浩曰勿待罪事回諭
정조 13년
李書九以訓鍊都監言啓曰今正月十六日慶熙宮擧動時因兵曹節目金虎門軍三十名將官率領挾輦侍衛弘化門軍八十名北營標下軍三十五名各其將官率領出付隨駕營還宮後各還直所而竝待標信擧行之意敢啓傳曰知道
정조 13년
己酉正月十五日申時上御重熙堂軍士房承旨入侍時左副承旨洪仁浩假注書徐有聞記事官李宗烈記注官金鳳顯以次進伏訖上命書傳敎曰日前動駕時以道路修飭及市廛造家姑待數日間使之分付京兆矣明日當詣慶熙宮以此分付侍衛則別雲劍外皆以入直磨鍊百官行禮隨駕竝置之六曹堂郞各一員隨駕以駕轎作行以單嚴擧行事分付又命書傳敎曰挾輦軍以金虎門入直軍三十名爲之槍劍軍置之以弘化門入直軍八十名守禦使都領三營入直標下隨駕入直禁軍十人別將除旗鼓率領隨駕其餘軍兵及留營留陣竝置之事分付此是當日還宮慶熙宮內外入直軍兵勿爲磨鍊事亦爲分付又命書傳敎曰百官行禮旣命除之承史以下隨駕官以時服磨鍊事分付命退承史以次退出
정조 13년
大駕詣慶熙宮後內閣政院玉堂藥房口傳問安答曰知道
정조 13년
韓晩裕啓曰自今日溫繹間視事頉稟之意敢啓傳曰知道
정조 13년
朴天衡啓曰司僕寺內乘來言捲窓毛帳取稟傳曰捲三窓
정조 13년
傳于朴天衡曰侍衛軍兵毛具
정조 13년
傳于洪仁浩曰右副承旨入侍
정조 13년
傳于李書九曰今番京外歲饌年過百歲人加給事分付戶曹仍令該曹知委各道
정조 13년
洪仁浩啓曰再昨政兼銜節度使旣下批飭敎之下當卽出肅而自除拜之後至今稱實病無意膺命有若有情勢者然事體道理之外莫曉委折嶺伯肅拜各別催促其委折爲先自政院問啓事命下矣問于慶尙監司鄭東浚處則以爲臣受恩罔極絲毫無補生死夷險惟命是趨卽臣一半分報效之道而至於新除藩任非但目下病勢之末由蠢動竊有區區微諒不能自阻者蓋臣於銓任一步便成鐵限前後五六年之間屢犯逋慢再被譴補之命居常悚惕如負大何而顧此嶠南一路世所稱腴藩藩任之視銓任雖云內外之別而亦有長吏黜陟之權況錢穀甲兵之富殷最於諸道比之銓堂佐貳之隨衆與聞其緊其重反有甚焉今若力避于彼樂赴乎此而曰辭內居外云爾則去就無當廉防掃地自顧慙恧人將謂何況於昨年湖藩之任瀝血陳懇獲蒙恩遞者非但爲家內私義而已則庶幾日月之明照燭無餘矣到今迷執與前無異倘使臣怵迫嚴命拚棄株守晏然爲冒赴之計則臣於是當作兩截人矣臣豈忍爲此哉飭敎之下承膺無路方擬倩人構疏略暴情實際伏承問啓之命惶懍震越言不知裁惟願速被嚴譴以全微諒云矣敢啓傳曰知道於內於外不爲爲主此何所據湖南伯新除時丐遞雖以以姪遞叔爲辭此亦已是公格之外其時不赴猶以爲不可況今此云云尤豈成說銓任雖避竝與藩任不赴寧有如許處義國體所在勸令肅謝有若勉出者然此則徒關紀綱欲施補外之典不但適中其計求之前例以辭藩任至於外補只有重臣李台重爲完伯不赴補珍島之例而此例豈足引用乎朝聞筵臣言嶺運穀物初運外自再運待三四月裝發北伯有所往復云道伯到任之一兩日遲滯別無所係以此以彼不可不嚴勘慶尙監司鄭東浚亟施削職之典銓任望永拔更勿擧擬於藩任事分付政官待開門牌招開政嶺伯差出仍令不多日內辭朝
정조 13년
洪仁浩啓曰明日次對兩司長官當爲進參而大司諫奇彦鼎在外大司憲尹坊待開門牌招何如傳曰允
정조 13년
李書九以弘文館言啓曰新除授修撰李殷模時在京畿驪州地副修撰鄭福煥時在全羅道昌平地經筵入番事緊請竝斯速乘馹上來事下諭傳曰依啓
정조 13년
金載瓚以內醫院官員以都提調提調意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 13년
朴天衡以備邊司言啓曰會寧開市旣已完畢令槐院撰出咨文別定禁軍騎撥下送于灣府使之傳給鳳城將處以爲轉送北京之地何如傳曰允
정조 13년
刑曹啓目粘大院君祠宇面帳偸竊賊金應禹事議大臣稟處云云左議政李性源以爲一律中差等右議政蔡濟恭以爲嚴刑三次絶島爲奴判府事李在協以爲不可直斷以一律意見參差不得歸一云云事判付啓依右相議施行爲良如敎又啓目罪人李光旭更招云云更加各別嚴刑期於得情何如判付啓旣施一次之刑照律定配爲良如敎
정조 13년
己酉正月十六日卯時上詣慶熙宮擧動入侍時行都承旨金載瓚左承旨趙衍德右承旨朴天衡左副承旨洪仁浩右副承旨李書九同副承旨韓晩裕假注書白慶楷徐有聞記注官金鳳顯記事官李相璜檢校直提學李秉模直提學金憙檢校直閣徐鼎修待敎金祖淳以次隨駕上具翼善冠衮龍袍乘輿出協陽門降輿乘駕轎出敦化門由興化門至崇政門外降轎乘輿至降輿所降輿上曰通禮年老難以擧行年少人中差假通禮事分付上詣文禧廟行別茶禮宗戚執事昌城尉黃仁點等陳設訖上執酌奠酌訖通禮告禮畢上曰諸臣姑退待可也少頃上乘輿至降輿所載瓚曰還宮正時已過之後假通禮單子尙不入啓吏曹當該堂上推考何如上曰依爲之出擧條載瓚曰吏曹假郞廳假通禮差下之後屢度催促終不來待事極駭然本院請推之外無他可施之罰何以爲之乎敢稟上曰事過後拿處可也出擧條上降輿乘轎由興化門至敦化門降轎乘輿由協陽門還內諸臣以次退出
정조 13년
己酉正月十六日午時上御重熙堂左承旨入侍時左承旨趙衍德假注書白慶楷記事官李相璜金祖淳以次進伏訖上命衍德讀公事仍書判付訖命退諸臣以次退出
정조 13년
己酉正月十六日申時上御重熙堂右副承旨入侍時右副承旨李書九假注書徐有聞記注官金鳳顯記事官李相璜以次進伏訖上曰嶺伯尙不出肅未知有何委折而然云耶書九曰謂有實病云而飭敎之下尙無動靜事體所在誠爲未安矣命書傳敎曰再昨政兼銜節度使旣下批飭敎之下當卽出肅而自除拜之後至今稱實病無意膺命有若有情勢者然事體道理之外莫曉其委折嶺伯肅拜各別催促其委折爲先自政院問啓仍敎書九曰問啓卽速爲之可也命退承史以次退出
정조 13년
己酉正月十六日酉時上御重熙堂坐直承旨入侍時左副承旨洪仁浩假注書徐有聞記注官金鳳顯記事官李相璜以次進伏訖上曰嶺伯問啓何至今不爲捧入乎仁浩曰見方連爲催促矣命書傳敎曰朝筵聞重臣言北伯以嶺運穀物之稍待三四月爲說云旣發之船雖難還泊繼此裝發當依其言乎戶判已令明日來待有司堂上中曾經嶺伯北伯人亦爲來待二月行船最所審愼云三昨裝發船隻能趁二月前到北道地方乎自有船粟之擧未嘗頃刻弛心而際聞節候之難易如許添一用心之端令廟堂三懸鈴行會北伯東伯處護送等節過境形止隨處殫心續卽登聞事分付又命書傳敎曰有司堂上雖命來待左右相皆經嶺北伯明日亦爲來待二十日次對自可不爲仍令明日進定命退承史以次退出
정조 13년
行都承旨金載瓚坐左承旨趙衍德坐右承旨朴天衡坐直左副承旨洪仁浩別入直右副承旨李書九坐直同副承旨韓晩裕坐注書金孝建病一員未差假注書白慶楷仕徐有聞仕直事變假注書劉師玶仕
정조 13년
韓晩裕啓曰來二十一日輪對日次矣敢稟傳曰後日次爲之
정조 13년
朴天衡啓曰來二十一日朝參日次矣敢稟傳曰停
정조 13년
備忘記羅州營將李長益下直長弓一張長箭一部片箭一部筒兒一箇賜給
정조 13년
傳于朴天衡曰大臣備局堂上引見
정조 13년
傳于李書九曰工房承旨入侍
정조 13년
傳于李書九曰該房承旨推考行首宣傳官從重推考
정조 13년
以吏曹參議李洪載牌不進罷職傳旨傳于李書九曰只推
정조 13년
韓晩裕以吏批言啓曰侍從臣父年七十人每於歲首抄啓加資而新有應推恩人雖非歲首亦稟行事載在法典矣侍從臣父年七十人別單書入之意敢啓傳曰知道
정조 13년
有政吏批判書李𡊠牌不進參判具庠進參議李洪載牌不進同副承旨韓晩裕進啓曰判書李𡊠參議李洪載竝牌招不進小臣獨政未安何以爲之敢稟傳曰仍爲之又啓曰慶尙監司今當差出而擬望之人乏少他道監司竝擬何如傳曰允以徐配修爲校理鄭東觀爲副修撰李尙運爲典籍洪檍爲慶尙監司前令李喜永年七十五今加通政侍從臣前正言李羲觀父兵批判書李文源進參判柳誼病參議朴宗岳病參知沈煥之入直右承旨朴天衡進以徐謹修鄭楘沈樂賢高炅柳明渭爲僉知具達遠爲武兼金煹朴道仁李錄吳昌根爲副護軍李復永爲副司直
정조 13년
吏批再政啓曰忠淸監司今當差出而擬望之人乏少他道守令竝擬何如傳曰允以權爲忠淸監司故通德郞兪漢逸贈吏參例兼故學生兪彦容贈吏議故郡守兪任重贈僕正以上同義禁兪恒柱三代追贈
정조 13년
金載瓚啓曰今日擧動時大駕入慶熙宮後漢城府義禁府導駕無端出城至於靑坡前路而還云莫重導駕徑自出城事未前有萬萬驚駭漢城府當該堂上從重推考郞廳及禁府都事所當重勘而本院請推之外無他可施之罰何以爲之乎敢稟傳曰聞甚駭然京兆堂上推考事依施郞官及導駕都事竝拿處可也
정조 13년
金載瓚啓曰今次試官望中時無職名人令該曹口傳付軍職何如傳曰允
정조 13년
以兵曹別雲劍望筒傳于朴天衡曰仍
정조 13년
以都摠府寶劍望筒傳于朴天衡曰仍
정조 13년
朴天衡以兵曹言啓曰專經武臣講官加抄人員及減下人員別單書入之意敢啓傳曰知道
정조 13년
李書九以訓鍊都監言啓曰社壇動駕時作門紛拏自昔而然觀於故大將張鵬翼祖孫之以訓將前後白衣從軍可知矣廟社事體旣無差等況設布帳之例聞亦中間乍爲旋寢大抵鍾沈橋層作門不若原環衛合頭作門故人馬之從傍突出勢似無怪此後社壇親享時設布帳依廟門外例爲之而環衛與作門等節地形亦不無掣礙之端令訓將論理草記稟處仍爲定式事分付事傳敎矣本洞形便詳細裁度則當初作門以信地頗近之致果有人馬紛拏之弊故別爲中層作門於鍾沈橋者良以此也第洞巷狹窄間屛門如非分設布帳移定作門則喧譁雜遝無以禁止而大抵作門信地之傍有可容人馬之處所然後乃可完定今以社壇門前通計洞口前路惟是鍾沈橋西邊第一石橋誠爲可合就此作門則北有長興庫前路東有司醞洞衢凡於周旋之際可無掣礙之端十步外侍臣上下馬自可容旋環衛軍兵之排立地形亦得其當依此設布帳仍爲定式施行恐合便宜至於外餘家之不可不毁撤者南北合爲四處此則解凍後使之撤毁之意分付漢城府何如傳曰允分設布帳云云未知爲可只依廟門外設布帳之例爲之可也
정조 13년
洪仁浩以刑曹言啓曰因兵曹判書李文源所啓親臨試射時用奸禁軍及當該監的官冶匠衛隷擧旗應鼓軍竝出付攸司究覈得情依律重繩事命下矣謹奉傳敎禁軍金魯簡冶匠姜潤正擧旗軍李才孫應鼓軍朴春得衛將所使令梁繼元等竝發差捉來發問目嚴加究問則金魯簡以爲渠以閑良禁軍敢生科擧圖占之計密議於冶匠姜潤正伊日入射時先以片箭二枚潛付潤正如或不中以此二矢周旋封上則成事之後當給厚賂之意牢約而賂物姑勿備給矣罪狀今旣綻露到此地頭科場弄奸之罪何敢掉脫云姜潤正以爲禁軍金魯簡果有密托且有厚賂之約故魯簡入場前先受魯簡所授片箭二枚及夫魯簡三矢不中之後果以得中樣先言於旗鼓軍使之擧旗應鼓又以所持兩矢給付監的官使之封上云李才孫朴春得梁繼元等以爲金魯簡得中與否未及詳察只聞冶匠之言或擧旗應鼓或臺上告箭而魯簡之與冶匠符同情節初未知得云帳殿親臨何等至嚴至尊之地而金魯簡敢與監的冶匠旗軍之類設計符同乃於咫尺嚴威之下敢生容奸之計約以厚賂爛漫排布不中謂之得中兩矢肆然封進使監的旗鼓之輩一齊和應者諸罪人所犯萬萬無嚴此輩睯不知畏之習不可以試所用情比同論勘至於擧旗應鼓衛隷等藉曰只聽冶匠之言循例擧行而已用奸委折初不參涉云而旣與冶匠輩互相綢繆於一監的所則魯簡等之和應情節萬無不知之理比之魯簡潤正之原謀雖或𢞀有差等其同情之罪何敢逃乎謹按律文則大典通編武科條有曰科場用奸者邊遠充軍罪犯准計條有曰邊遠充軍准流三千里名例云共犯罪者以造意爲首隨從者減一等三流同爲一減竝依此律金魯簡姜潤正以造意罪邊遠充軍魯簡慶尙道昆陽郡潤正全羅道興陽縣定配所李才孫朴春得梁繼元等以隨從邊遠充軍罪減一等杖一百徒三年各決杖後才孫忠淸道唐津縣春得黃海道信川郡繼元原春道金城縣定配所竝卽押送監的官金光國渠亦帽帶之人與冶匠旗軍輩有異而甘與此類符同罪犯至此所當一體取服照勘而係是出身令義禁府擧行何如傳曰允李才孫朴春得梁繼元等何足責也竝刑推一次放送三漢以衛將所書員呼中者畿沿永屬爲奴以除偏配之弊監的官令該府拿問捧招照律嚴勘可也
정조 13년
李書九以刑曹言啓曰卽接壯勇營甘結則本營卜馬軍高道吉試駄回還之際金巨福爲名漢酗酒毆打至於拔劍之境移法司査實嚴治事入啓蒙允云矣所謂金巨福昨年十月因司饔院移文假稱本院房直進上陪持色吏處討索情債罪徒二年半定配於忠淸道淸安縣而到配未幾逃還京中作此毆打拔劍之擧當初該邑之未能檢束又不推還者俱爲可駭金巨福自臣曹考律嚴治後依法典還發配所當該配所官分付本道指名現告後令該府拿問處之何如傳曰允金巨福嚴刑一次移定配所他道嚴飭該道無敢更有逃躱之弊可也
정조 13년
己酉正月十七日午時上御重熙堂工房承旨入侍時左承旨趙衍德假注書白慶楷記事官李相璜金祖淳以次進伏訖上曰戶判如不出去使之入侍可也賤臣承命出回奏曰纔已出去矣上曰錦伯望使之擬入賤臣承命出傳命退承史以次退出
정조 13년
行都承旨金載瓚坐左承旨朴天衡坐右承旨洪仁浩坐直左副承旨李書九坐直右副承旨韓晩裕坐同副承旨徐秉德在外注書金孝建病一員未差假注書白慶楷仕徐有聞仕直事變假注書劉師玶仕
정조 13년
洪仁浩啓曰大司憲尹坊執義權裕未肅拜掌令宋景煥趙星逵持平洪彦燮在外持平李聖輪呈辭監察茶時之意敢啓傳曰知道
정조 13년
承旨前望單子入之徐秉德落點
정조 13년
洪仁浩啓曰新除授同副承旨徐秉德時在忠淸道大興地斯速乘馹上來事下諭何如傳曰允
정조 13년
以崔時淳鄭來百沈奎魯居不禁推傳旨傳于洪仁浩曰分揀各於本司入直能誦後草記替直
정조 13년
傳于李書九曰左副承旨與有司堂上入侍
정조 13년
李書九以義禁府言啓曰因刑曹啓辭監的官金光國拿問捧招照律嚴勘事命下矣金光國今方待命卽爲拿囚之意敢啓傳曰知道
정조 13년
左議政李性源箚曰伏以今日親臨武臣殿講榜目中同牲二員法當卽地經稟更定等第而矇未覺察遽然退出循例書入致勤聖敎殿講已畢有不敢更請比較而莫重榜目尙未修正臣之溺職之失大矣伏乞亟命重勘以嚴試體焉取進止答曰省箚具悉卿懇追當比較卿其安心勿辭視事仍傳曰此批答遣史官傳諭于左議政今日因酬應繁多大臣箚批已致夜深而不卽提稟當該承旨推考
정조 13년
行副司直李柱國疏曰伏以三陽載回百祿遄臻廟社親祼聖孝增光殿宮祗謁鑾輿穩旋歡忭之忱曷有其極仍伏念人臣之遭遇明時厚被君恩者從古何限而豈有若臣之比者哉嗚呼臣之本末臣自知之家世則單寒四無依倚人器則儱侗百不肖似而伏蒙我聖上特達之知拔之凡庸之中置之戎垣之列前後踐歷罔非踰涯中心感結隕首圖報者蓋十年如一日情跡危臲而寵命誕降於半夜微懇孚格而至願獲遂於一朝到底殊渥曠絶千古此生此世何以爲報至若歲首優老之典亦及於螻蟻賤品米肉加饋之敎逈出常例百拜受賜感涕被面恩山德海不足諭其高厚赴湯蹈火不足喩其殫竭惟有世世生生含花結草以酬我天地之大德而已是以行陣朝會竭蹶爲事間雖有小小病故而不敢言私者非敢爲貪榮饕恩之計也竊自附於鞠躬盡瘁之義而近年以來老癃日甚疾病轉痼榮衛內渴神精外鑠臨事而輒致眩暈之症當言而每多遺失之患尋常云爲末由振氣閒漫動作亦不從心筋力奔走逐隊隨行雖是分內之事而房闥行步亦甚艱辛少有勞動輒加一層如是而一營之節制衆務之管轄尙可責之於癃痼之身哉而況犬馬之齡洽滿七十衰隨年深病與齒添雖欲據鞍而頓乏矍鑠之容或値執鞬而尙歎旣愆之膂以小臣裹革之心縱未敢效老宰臣懸車之請而顧其病情則已絶束帶之道論其筋力則萬無廁班之望武臣事體與他自別種種難强之狀仰浼崇聽極知瀆擾而前此賓對之或進或頉實緣病勢之時劇時歇今若不計癃衰强加驅策觸事僨敗終負洪恩則悠悠此恨死難瞑目言念及此只自悼傷區區之願惟有銜免重務安意調養偃息私次歌詠聖德則此身未死之前無非殿下之賜伏乞聖慈俯垂矜憐亟許遞免俾得生路以卒終始之澤焉臣竊有管蠡賤見敢此尾陳惟聖明垂察焉國家四百年內設置北漢捍衛王都設施之方守禦之策殆無遺籌募民而居之設倉而峙之平時爲守城之備臨亂無飛輓之勞眞可謂天塹金湯而第玆山城處在山頂石角之間初無農作之利故設置數萬石軍餉春秋斂散之際居民三百戶賴此資生而屢値歉荒移轉之捧留本邑者十年之間殆近八九守宰之揣得民情請其捧留者固無足怪而以此之故山城民人仰哺無策日漸渙散村落蕭條昔之三四百戶今不滿百餘城餉之不得蓄積已甚疎虞守城之無人控禦極爲寒心臣意則嚴立科條此後若値大歉之歲停捧則雖或許之而捧留本邑一款永爲防塞一以爲城民支保之資一以爲朝家陰雨之備焉宣薦禁旅無論出身與南行六朔後備擬初仕者當初創始誠有意義而納馬未口傳之類未有若近年之多也出身遷轉其道稍廣而至於南行則入仕窠窄一入行伍移送無路一內之中南行之見差者以今言之雖未及出身而差過數年則其數勢將過半禁軍之定額有限閑良之納馬無數其弊竝與出身而不得塡差等待二三年尙未得口傳因此積滯難以區處其在流通武士之道實爲可悶臣意則南行禁軍過六朔者隨其自願移付額外則口傳之道庶可無積滯之患矣臣無任屛營祈懇之至答曰省疏具悉赳赳之容不若七十老帥卿其勿辭行公附陳條件許令廟堂稟處